Die manne met die baarde se familie en die plekke waar Jesus stop
Die afgelope paar weke is ons gemeente besig met 'n reeks met die titel 'die vier plekke waar Jesus stop'. Die titel kan dalk vreemd klink, aangesien Jesus by baie meer plekke as vier gestop het.
Ons fokus egter op vier ongewone plekke. Op 17 April het ons gekyk hoe Jesus by Matteus, ook bekend as Levi, gestop het. Hy sien sy potensiaal raak, waar ander bloot sy beroep raaksien. Hy was 'n tollenaar, en ons almal weet hoe ons voel oor die e-tol stelsel.
God kyk na die harte van mense, en ons moet ook. Jesus stop by ons elkeen se potensiaal en wil hê dat ons dit moet uitleef in die Koninkryk.
Matteus verander van iemand wat oënskynlik vashou aan mag, na iemand wat dit deel wat hy het. Hy hou 'n partytjie. Daardeur sien ons sy gasvryheid. Hy wil deel, maar het nooit geweet hoe nie. Jesus stop by hom, en sy lewe is nooit weer dieselfde nie.
Jesus stop by hom, wat waarskynlik gesit het, en plaas hom in beweging. Wanneer ons besef dat Jesus daagliks by ons potensiaal stop en wil sien dat ons dit uitleef, kan ons in bewging kom.
Die afgelope Sondag het ons gekyk na Jesus wat stop by die vrou wat betrap was waar sy owerspel pleeg. Eintlik was Jesus besig om in die tempel te leer terwyl die Fariseërs, mense wat sê dat hulle God ken, haar daar ingebring het. Hulle wou haar met klippe doodgooi, aangesien dit die toepaslike straf was volgens die wet van Moses.
Het jy al ooit gesien hoe lyk dit as mense klippe optel en ander met dit begin gooi. Waar 'n kruisiging 'n manier van doodmartel is waar jy die persoon ophang en kan wegstap, is 'n steniging met klippe anders. Dis 'n oomblik van geweld wat almal klippe gooi tot die persoon dood is.
Hulle loop nie weg tot hulle klaar is nie.
In daardie oomblik van geweld, skryf Jesus in die sand. Dis asof Hy homself uit die situasie haal, juis omdat Hy nooit opgesweep word deur mense nie. Hy is buite die kere wat ons opgesweep raak oor enige iets. Hy is God, daarom kan Hy die regte oordeel gee.
Wat is Sy oordeel? Laat die een wat sonder sonde is, die eerste klip optel. Niemand het nie. Sy oordeel is genade. Hy het bloot verder geskryf in die sand, afgesonder van die situasie, en toe Hy opkyk was almal weg, en die vrou was nie veroordeel deur Hom nie.
Sy oordeel oor jou lewe is dieselfde. Sy oordeel is genade.
Mag jy dit vandag weet.
Eerskomende Sondag is die tema 'Jesus stop by jou familie'.
Die onderstaande video is goeie voorbereiding daarvoor. Lekker kyk.
'n Plek waar elkeen tuis voel
There was an idea, that was Rome. It was so fragile, only one whisper and it could've ended. There was an idea that was Rome, and I fear it will not survive this winter
- Marcus Aurelius aand Maximus, uit die film Gladiator
Die grootste idees op aarde is gewoonlik die breekbaarste. Die konteks van hierdie aanhaling deur die karakter Marcus Aurelius is juis dit. Hy verwys eintlik na demokrasie, die idee van Rome. 'n Idee wat so kosbaar en breekbaar is dat dit beskerm moet word te alle koste.
Die afgelope naweek het ons gemeente saam gebraai by die kerkgebou. Wat 'n fees was dit nie!
Die idee van gasvryheid is ook breekbaar. Die idee dat elkeen welkom is in die huis van die Here was nog altyd breekbaar.
By ons gemeente moet ons aanhou om hierdie beginsel uit te leef. Of ons nou oud of jonk, wit of swart of watookal ons uiterlike is, is irrelevant.
Die belangrikste is dat hierdie beginsel geleef word omdat ons identiteit sterk is. Ons identiteit is Christus. Sy gasvryheid is ons inspirasie.
Mag hierdie breekbare idee van gasvryheid aan almal sigbaar wees in alles wat jy doen, en mag elkeen tuis kom in ons gemeente omdat hulle Christus se gasvryheid hier beleef.
Vir diegene wat ander na hul huise wil nooi en so hul gasvryheid uitleef, KLIEK HIERDIE KNOPPIE
God maak ons almal uniek
Meeste mense glo hulle is kreatief, maar meeste van daardie mense glo dat hulle dit eintlik nie kan uitleef nie.
In ons afgelope reeks oor ontmoetings met die kreatiewe God het my weer dìt laat besef. Ons weet ons is kreatief, maar ons wil dit nie altyd uitleef nie.
Gedurende gisteroggend se erediens het ons gekyk na die volgende paar aspekte van kreatiwiteit wat enige gelowige kan help om 'n meer kreatiewe leefstyl uit te leef.
Glo dat ju uniek is: In Galasiërs 1:15-16 verwys Paulus na die feit dat God hom reeds voor sy geboorte geroep het om vir Hom te leef en werk. Hy glo dat hy uniek is.
Glo dat jy 'n gawe of talent het: In Eksodus 35:30 lees ons van die spesifieke vakmanne wat die tent van ontmoeting moes bou vir God. Elkeen het sy gawe uitgeleef.
Glo dat jy geliefd is: Nie net is elkeen van ons uniek nie, nie net het ons gawes en talente nie, maar God is mal oor jou. God is opgewonde daaroor wanneer jy jou kreatiwiteit uitleef.
Glo dat geroep is: God wil hê dat ons ons gawes of talente wil gebruik om die persoon langs ons te dien. Hy roep ons om Hom, en mekaar te dien.
In hierdie wonderlike video oor kreatiwiteit sien ons dat kreatief wees nie altyd maklik is nie, maar dat dit kan lei tot groot drome wat bewaarheid word wanneer ons dit saammet ander beoefen.
By Horison is dit ons gebed dat elkeen sy kreatiwiteit kan uitleef tot eer van God, en vir hul medemens.